Тодор Георгиев – Toshey от "Гласът на България" с ново парче | © Меломан.бг
Малко след завръщането си от САЩ един от най-харизматичните артисти от новото поколение български певци Тодор Георгиев – Toshey се завръща ударно и на музикалната сцена с ново парче и както приляга на стила му – ефектно и концептуално видео.
Официалното представяне на „Там където“ е тази вечер в столичния клуб „Hacienda” от 20 ч. Гостите на събитието ще могат да се насладят на един различен прочит на познати парчета в акустична версия. За тях освен с медни акорди на любимата си китара, Toshey ще се погрижи и с най-новия си loop station – придаващ още по –различно звучене на композициите.
За първи път България спечели фестивала "Откритие"
„Там където“ бележи интересен стилистичен завой в творчеството на Тодор Георгиев. Освен с мелодичен глас, покорил хиляди фенове на риалити шоуто по bTV, тук можем да го чуем и да рапира. По-наблюдателните ще открият промяна и в начина му на пеене – резултат от системните уроци при уважавания педагог Алис Боварян, стимулираща го непрекъснато да се усъвършенства.
Аранжиментът на песента отново е дело на Светлин Къслев, с когото Тодор работи успешно вече от няколко години. Видеото пък е ко-проект на Петър Кирилов – Каспър и Павлин Табашки. В него заедно с Тошко можем да видим четири загадъчни момичета, чиито лица остават скрити зад маски, но не е трудно да разпознаем сред тях актрисата от „Дякон Левски“ Дели Адъм и Мис „Национален отбор по волейбол“ Ваня Запрянова.
Ролята им еднозначно разкрива концепцията за трансформацията. Символизиращи четирите земни елемента: въздух, вода, огън, земя, фееричните дами омагьосват певеца и внасят нови цветове в действителността му. Клипът е заснет на Витоша, чийто горски пейзажи силно допринасят за магическата атмосфера и пренасят зрителя в приказни сюжети а ла Толкин.